
MUNICIPIUL TIMISOARA
DIRECŢIA GENERALĂ DRUMURI, PODURI, PARCAJE ȘI REȚELE DE UTILITĂȚI
SERV. DRUMURI, PODURI, PARCAJE, CANALIZARE, ALIM. cu APĂ

BIROUL DRUMURI, PODURI ȘI PARCAJE

     SC2019 - 
RAPORT DE SPECIALITATE

privind actualizarea Devizului general din cadrul Studiului de Fezabilitate aferent obiectivului de investiţii ,,Pasaj inferior Solventul”

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea actualizării Devizului general din cadrul Studiului de Fezabilitate aferent obiectivului de investiţii ,,Pasaj inferior Solventul”; 

Facem următoarele precizări:

Direcţia Generală Drumuri, Poduri, Parcaje și Rețele de Utilități prin Biroul Drumuri, Poduri și Parcaje are cuprins în programul de dezvoltare aferent anului 2019 obiectivul de investiţii ,,Pasaj Inferior Solventul”.

Obiectivul de investiţie ,,Pasaj inferior Solventul”este amplasat în zona de nord a municipiului Timişoara, şi va asigura legătura între Calea Bogdăneştilor şi strada Gării, pe sub un pachet de 10 linii de cale ferată.

Calea Bogdăneştilor, pe zona studiată, este o stradă de categoria a III a, alcătuită din două benzi de circulaţie, câte una pe sens având lăţimea totală de 6,00 m. Partea carosabilă este mărginită de zona verde cu lăţime variabilă de la 2,0 m la 15,0 m, urmate de un trotuar cu o lăţime de aproximativ 2,0 m. Spre deosebire de Calea Bogdăneştilor, str. Gării este o stradă de categoria a –II-a având 4 benzi de circulaţie, câte două pe sens, cu lăţimea totală de 12m.

Transportul public este asigurat cu ajutorul tramvaielor, care circulă pe o cale de rulare simplă amplasată lângă trotuar, aceasta fiind separată de partea carosabilă de un spaţiu verde cu lăţime variabilă. La capătul Căii Bogdăneştilor este realizată o buclă de întoarcere a tramvaielor. La fel ca şi la calea Bogdăneştilor, pe strada Gării în amplasamentul studiat, fiind capăt de linie de troleibuz, există un rond de întoarcere a acestora.
Această subtraversare este imperios necesară întrucât legătura între cartierul Ronaţ, respectiv Blaşcovici cu cartierul Iosefin este actualmente posibilă doar pe sub Pasajul Jiul.
Scopul proiectului este de a îmbunătăți condițiile de circulație în municipiu prin amenajarea pasajului a străzilor, a trotuarelor, amenajare piste de biciclete și zone verzi, acolo unde situația din teren permite, rezultând o mai bună funcționalitate a zonelor.

Studiul de Fezabilitate aferent obiectivului de investiții ,,Pasaj inferior Solventul”, a fost întocmit de către S.C. POD-PROIECT S.R.L. conform contractului de prestări servicii nr.08/22.01.2013 și aprobat prin HCLTM nr. 581/21.11.2013, completată de HCLTM nr.606/09.12.2014. Valoarea totală a investiției a fost aprobată, conform devizului general la 124.276,165 mii lei (TVA inclus), respectiv 27.850,248 mii euro (1euro =4,4623 lei la data de 10.10.2013), sursa de finantare provenind în totalitate de la bugetul local
Modificările legislative ulterioare aprobării Studiului de Fezabilitate, respectiv a devizului general aferent investiției, determină schimbarea valorii devizului general. Astfel, conform O.U.G. nr.114/28.12.2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene, ”... în perioada 1 ianuarie 2019-31 decembrie 2019, pentru domeniul construcțiilor, salariul de bază minim brut pe țară garantat în plată se stabilește la suma de 3.000 lei lunar”, potrivit art. 71 al acestui act normativ. Totodată conform aceleași O.U.G. nr.114/28.12.2018, cota contribuției asiguratorii pentru muncă, în cazul angajatorilor care desfășoară activități în sectorul construcții, se reduce de la valoarea de 2,25% la valoarea de 0,3375%.  Ulterior, prin art. 71 din Legea nr. 50/2019 a bugetului de stat, a fost redusă cota contribuției asiguratorii de muncă de la valoarea de 0,3375% (2,25*15% = 0,3375%) la valoarea de 0,27% (2,25*12% = 0,27%). 


Având în vedere O.G. nr.43/1997 privind regimul drumurilor, republicat, art. 22: “Administrarea drumurilor judeţene se asigura de către consiliile judeţene, iar a drumurilor de interes local, de către consiliile locale pe raza administrativ-teritorială a acestora.”, precum și Ordinul nr.49/27.01.1998 pentru aprobarea Normelor tehnice privind proiectarea și realizarea străzilor în localitățile urbane, cap.3, pct. 3.8: “Desfiinţarea, lărgirea sau crearea de străzi noi în cadrul unor cvartaluri existente se pot face prin (...) hotărâre a consiliilor locale, în cazul străzilor ...” , respectiv pct. 3.9. Documentaţiile tehnice privind proiectarea construcţiei, modernizarea şi reabilitarea strazilor din localităţile urbane se avizează de către administratorul acestora.

Având în vedere necesitatea realizării pasajului inferior propus și ţinând cont de modificările legislative mai sus menționate și de rata inflaţiei, este necesară actualizarea Devizului general din cadrul documentației tehnico-economice faza SF.

Datorită actualizării valoarea investiţiei, conform Devizului General este estimată la 132.231,344mii lei (inclusiv TVA) respectiv 27.974,221 mii Euro. 


Având în vedere prevederile legale, apreciem că Proiectul de hotărâre privind aprobarea actualizării Devizului general din cadrul Studiului de Fezabilitate pentru obiectivul de investitii ,,Pasaj Inferior Solventul”, îndeplineşte condițiile pentru a fi supus dezbaterii și aprobării plenului consiliului local. 

